b'\n_START_ARTICLE_\nHallingskeid Station\n_START_SECTION_\nBrande\n_START_PARAGRAPH_\n22. oktober 1960 blev Hallingskeid Station ramt af en omfattende brand, hvor stationsbygningen, en banevogterbolig og en femhundrede meter lang sneoverbygning gik tabt. Det bet\xc3\xb8d at fire familier med i alt fjorten personer blev hjeml\xc3\xb8se. Baneformand Ole Fuglehaug var taget til Oslo, mens familien blev tilbage p\xc3\xa5 fjeldet. F\xc3\xb8rst da det var blevet m\xc3\xb8rkt, n\xc3\xa5ede den bekymrede Fuglehaug hjem, men kone og de tre b\xc3\xb8rn havde det godt. Branden startede i sneoverbygningen hundrede meter fra stationsbygningen og spredte sig hurtigt som f\xc3\xb8lge af den st\xc3\xa6rke \xc3\xb8stenvind. Stationsmester Mons Almenningen opdagede flammerne kl. 11.55 og alarmerede Bergen, Myrdal og Finse. Dagtoget fra Bergen var p\xc3\xa5 det tidspunkt kun knap en halv time v\xc3\xa6k og m\xc3\xa5tte returnere til Voss. Derfra blev passagererne k\xc3\xb8rt med bus til Haugast\xc3\xb8l._NEWLINE_Slukningsarbejdet var farligt, fordi der var opmagasineret olie og benzin i b\xc3\xa5de sneoverbygningen og pakhuset. Sporet l\xc3\xa5 forvredet og r\xc3\xb8dgl\xc3\xb8dende tilbage. Efter at hundrede mand havde lagt nye sveller og skinner, kunne Bergensbanen imidlertid gen\xc3\xa5bne kun 24 timer efter brandens start._NEWLINE_I efter\xc3\xa5ret 2008 br\xc3\xa6ndte det igen, men denne gang gik der flere dage, f\xc3\xb8r der atter kunne k\xc3\xb8re tog der. Ogs\xc3\xa5 16. juni 2011 gik det galt, da de begyndte at br\xc3\xa6nde i sneoverbygningen ved Hallingskeid. To togs\xc3\xa6t af NSB type 73 k\xc3\xb8rte ind i branden, men det lykkedes at f\xc3\xa5 alle om bord ud, f\xc3\xb8r ilden for alvor fik spredt sig til togs\xc3\xa6ttene.'